Илития


Илития 
Илития () в древногръцката митология е богиня на раждането, акушерството и родилните мъки. В древноримската митология е отъждествявана с Луцина. Дъщеря е на Зевс и Хера, а неин син е Созипол. Ревнивата Хера задържа Илития по време на раждането на Аполон. Главните места, където Илития е почитана, са пещерите при Амнисос и Инат на о-в Крит.

Етимология и описание 
Името на богинята е засвидетелствано още от времето на минойската цивилизация. Върху плочка с линеар А е разчетено a-ra-u-da (*Alauta), пряко кореспондиращо с надписи тип линеар Б, намерени в Кносос, където се споменава e-re-u-ti-ja, свързано с микенския теоним Ἐλευθία. Името се извежда от ἐληλυθυῖα със значение на "тази, която идва да се притече на помощ".

Илития се среща и като епитет на Артемида и Хера, в случаите когато двете богини влизат в качеството си на покровителки на родилките. Названието на римското съответсвие на старогръцкото божество (Lūcīna) по подобен начин се прилага към имената на Юнона и Диана. Друго тъждество в древноримския пантеон е персонифициранaта Нацио (, букв. раждане), за която Цицерон казва: "Защото ако богoвете са такива, че се месят в човешките дела, Нацио също трябва да се приеме като богиня, на която винаги правим жертвоприношения, когато посещаваме храмовете в областта на Ардеат; която се нарича Нацио, понеже раждането при жените се пази от раждащите се."

Илития е изобразявана с факла, символизираща родилните мъки, или с ръце, вдигнати във въздуха, готови да изведат бебето на бял свят. Фигурка от о-в Крит представя Илития, държаща по една змия в двете ръце - елемент, типичен за минойската иконография. Богинята се среща както самостоятелно, така и под формата на две Илитии. Едната обикновено подпомага по-лесното израждане на детето, а другата удължава родилните болки и забавя излизането на новороденото.

Известен е и митът за раждането на Херакъл. Хера изпратила Илития да следи Алкмена и да убие нея и детето ѝ. Галития, прислужницата на родилката, обаче издебнала богинята, седяща пред вратата на стаята, и извикала, че се е родил син. При новината Илития изскочила от изненада и освободила хватката на утробата, позволявайки на детето да се роди. Разбирайки, че е измамена, богинята превърнала Галития в пор, което станало нейно свещено животно.

Вижте също 
 Родословно дърво на гръцки богове
 Други деца на Зевс

Древногръцки богини
Потомство на Зевс
Потомство на Хера